'गाय परिवार के सदस्य की तरह, गोवध अपराध है' भाजपा नेता का बयान
गोहत्या को 'पाप' करार देते हुए मंत्री ने कहा कि गोवध के खिलाफ लोगों को जागरुक करने के लिये एक जनआंदोलन की जरूरत है।
बेंगलुरु। कर्नाटक की भाजपा सरकार द्वारा गोवध विरोधी कानून फिर से लाने पर विचार किये जाने के बीच प्रदेश के चिकित्सा शिक्षा मंत्री के.सुधाकर ने रविवार को कहा कि गाय परिवार के सदस्य की तरह है और उन्हें मारना एक 'अपराध' है। उन्होंने कहा कि गाय का गोबर कीटाणुनाशक के तौर पर काम करता है। उन्होंने कहा कि उनके परिवार के पास पूर्व में कई गायें थीं। गोहत्या को 'पाप' करार देते हुए मंत्री ने कहा कि वह मुख्यमंत्री बी एस येदियुरप्पा से अनुरोध करेंगे कि राज्य में पशु को मारने पर प्रतिबंध लगाएं। उनके कार्यालय की तरफ से जारी एक विज्ञप्ति में कहा गया कि चिक्कबल्लापुरा में एक गौशाला के उद्घाटन के अवसर पर सुधाकर ने कहा, 'गाय परिवार के एक सदस्य की तरह है और गोवध एक अपराध है।' उन्होंने कहा कि गोवध के खिलाफ लोगों को जागरुक करने के लिये एक जनआंदोलन की जरूरत है। उन्होंने कहा, 'भारतीयों के तौर पर, सभी राज्य सरकार को गोवध पर प्रतिबंध लगाना चाहिए।' सुधाकर ने कहा कि गाय की 'हमारी संस्कृति में पूजा होती है।' मवेशियों के मांस के निर्यात पर प्रतिबंध के लिये विधानसभा के दोनों सदनों में चर्चा होनी चाहिए। उन्होंने कहा, 'हमारी पार्टी मवेशियों के मांस पर प्रतिबंध के लिये प्रतिबद्ध है और जल्द ही इस पर फैसला लिया जाएगा।' पशुपालन मंत्री प्रभु चव्हाण ने हाल में कहा था कि अन्य राज्यों की तर्ज पर प्रदेश में भी गोवध, तथा उनके मांस की बिक्री व उपभोग पर प्रतिबंध लगाया जाएगा।